Ο Στέλιος Παπαστυλιανού έχει καθαρό μυαλό, κρύβει μέσα του ελευθερία και διαθέτει ψυχική δύναμη για να γράφει. Το πρόσωπό του φωτίζεται πάντα από ένα χαμόγελο ενώ δεν διστάζει να ομολογήσει ότι αισθάνεται σαν ένα μεγάλο παιδί που άρχισε να γράφει ,γιατί οι φίλοι του λέγανε ότι δεν μπορεί να γράψει.Αλλά αυτός μπορεί και όχι απλά γράφει, γράφει και καλά.Τον γνώρισα μέσα από το γνωστό πλέον quote του” Ρίξε κι ένα χαμόγελο στους εχθρούς σου.Φανατικοί θαυμαστές της ζωής σου είναι .Το αξίζουν”. Και απλά έμεινα εκεί να τον διαβάζω.

Ο Στέλιος Παπαστυλιανού πιστεύει ότι τα social media μάς έχουν προκαλέσει αρκετές ανασφάλειες, γιατί, όπως γράφει, όλοι θέλουμε να αρέσουμε.

Έτσι αποφάσισε να γράψει ένα βιβλίο, με το οποίο μεταφέρει στους αναγνώστες την ιδέα ότι δεν αξίζει να αλλάζουμε για κανέναν και ότι το μόνο που αξίζει είναι να παραμένουμε αληθινοί και να μην κρύβουμε τον πραγματικό μας εαυτό.

Επιμέλεια συνέντευξης: Βασιλική Ευαγγέλου-Παπαθανασίου

Θα θέλατε να μας πείτε κάποια πράγματα για σας για να σας γνωρίσουμε καλύτερα;

Είμαι φοιτητής στην Αγγλία τα τελευταία 4 χρόνια. Σπούδασα Business Management στο πανέμορφο Sheffield και τώρα κάνω Master Entrepreneurship, Innovation and Management στο Nottingham. Μου αρέσει να παρακολουθώ ποδόσφαιρο με καλή παρέα και η αγαπημένη μου Ελληνική σειρά θα έλεγα πως είναι το Masterchef!

Πώς αισθάνεστε περισσότερο ως άνθρωπος των social media ή ως ένας εραστής του λόγου;

Όσο αστείο και να ακουστεί αυτό, δεν είμαι και πολύ υπέρ των social media. Αυτός ήταν και ο κυριότερος λόγος που έκανα το βιβλίο. Δεν ήθελα να είμαι μόνο αυτό. Τα social media μας έχουν προκαλέσει αρκετές ανασφάλειες. Ότι και να κάνουμε δεν είναι αρκετά καλό. Πήρες ένα μεγάλο αριθμό likes και δεν είσαι ικανοποιημένος. Θέλεις συνεχώς περισσότερα. Θέλεις να σε θέλουν. Και το χειρότερο είναι πως οι πλείστοι δεν το καταλαβαίνουν.

Πότε καταλάβατε ότι “το έχετε “με το γράψιμο;

Ας πούμε πως όλα ξεκίνησαν από ένα αστείο. Για κάποιο λόγο με προκαλούσαν φίλοι πως δεν θα μπορούσα να γράφω. Μου άρεσε όλο αυτό. Έκανα τη σελίδα στο Ινσταγκραμ και μεγάλωνε καθημερινά σε απίστευτους ρυθμούς. Από τότε, πέρασαν 3 χρόνια σχεδόν και ακόμη δε σταμάτησα να γράφω.

Ο Στέλιος Παπαστυλιανού είναι ένας εξωστρεφής άνθρωπος;

Δεν ήμουν πάντα εξωστρεφής. Όταν ήμουνα πιο μικρός, περνούσα αρκετές ώρες παίζοντας διάφορα παιχνίδια διαδικτυακά. Μετά τη θητεία μου στο στρατό, άλλαξε ο τρόπος σκέψης μου και έγινα αρκετά πιο εξωστρεφής.

Πώς καταφέρατε να αποκωδικοποιήσει τόσο καλά τον ανθρώπινο χαρακτήρα ενώ είστε τόσο νέος άνθρωπος;

Όπως είχα πει πιο πάνω, περνούσα πολλές ώρες μόνος. Όταν έβγαινα ή έβλεπα σειρές/ταινίες μελετούσα αρκετά τις κινήσεις των ανθρώπων. Σκεφτόμουν γιατί έπρατταν έτσι. Γιατί άλλα δείχνουν και άλλα είναι. Ωρίμασα πολύ γρήγορα και ίσως να φταίει αυτό.

Έχετε πέσει στην παγίδα να γράψετε κάτι γιατί «αρέσει στον κόσμο»; Δηλαδή να γράψετε κατά παραγγελία;

Σίγουρα. Μετά από 900+ στιχάκια που έχω γράψει, θα ήταν μεγάλο ψέμα να πω πως δεν μου έχουν δώσει ιδέες φίλοι. Αλλά παράλληλα μου αρέσει να γράφω κάτι που θα εκφράσει κάποιον. Όσο συνηθισμένη ή διαφορετική και αν είναι η περίπτωσή του/της.

Υποθέτω ότι καταγράφετε την πορεία των φράσεων που έχετε γράψει. Ο Στέλιος Παπαστυλιανού έχει εικόνα των likes και των κοινοποιήσεων;

Στις αρχές είχα. Πλέον αλήθεια δεν μπαίνω σχεδόν καθόλου να κοιτάξω. Μόνο για να ποστάρω το βράδυ.

Τι βλέπετε ότι απασχολεί περισσότερο τον κόσμο; Ο θυμός, o έρωτας, ο πόνος του χωρισμού ,η αγάπη;

Η αγάπη. Πολλοί νομίζουν πως επειδή δεν την έχουν βρει, κάτι κάνουν λάθος. Φταίνε τον εαυτό τους, στενοχωριούνται, νευριάζουν, και όταν είναι καλύτερα με τον εαυτό τους, βρίσκουν κάποιον που οδηγεί σε όλα αυτά ξανά. Η συμβουλή μου είναι να αγαπήσουν πρώτα τον εαυτό τους. Αν το κάνουν αυτό, όσοι και να φύγουν, δε θα φταίνε αυτοί.

Τι ηλικίες σας ακολουθούν;

Κυρίως 18-24.

Τα quotes σας εκφράζουν περισσότερο γυναίκες ή άνδρες;

Θα έλεγα και τους δύο αλλά οι γυναίκες σίγουρα το δείχνουν περισσότερο. Οι άντρες δυστυχώς ακόμη πιστεύουν πως αν δείξουν ευαισθησία, αυτόματα εκπέμπουν αδυναμία.

Κατειλημμένα όνειρα το βιβλίο σας. Πείτε μας από πού εμπνέεστε;

Από όλους μας. Το βιβλίο μιλά για τις προσδοκίες που έχουμε στη ζωή όντας μικρότεροι. Μεγαλώνοντας πονάει η αλήθεια της πραγματικότητας . Γίνονται πράγματα που δε θέλεις και δεν μπορείς να ελέγξεις. Σταδιακά καταλαβαίνεις πως έχεις εσένα και μόνο εσένα πραγματικά. Έτσι επιτέλους αγαπάς τον εαυτό σου όπως του αξίζει. Και κάπως έτσι έρχεται η εξιλέωση. Είτε αυτό είναι μια μεγάλη αγάπη είτε επίτευξη στόχων για τους οποίους έχεις δουλέψει πολύ.

Πώς μπορεί κάποιος να επικοινωνήσει μαζί σας;

Μπορεί να μου στείλει απλά ένα μήνυμα στο ινσταγκραμ. Απαντώ σε όλους όποτε μπορώ. Πολλοί παραξενεύονται λες και είμαι κάποιος διάσημος. Μια σελίδα έχω, γράφω και μου αρέσει να επικοινωνώ με όλους.

Εν καιρώ πανδημίας τι μήνυμα θα στέλνατε σ όλους τους αναγνώστες ;

Να μείνετε σπίτι αλλά να μην παραμελήσετε τον εαυτό σας. Καλές οι σειρές και τα παιχνίδια αλλά πρέπει να γυμνάζεστε και να τρώτε υγιεινά. Δεν το λέω από θέμα εμφάνισης αλλά για να νιώθετε καλύτερα με τον εαυτό σας. Ευκαιρία να έρθετε πιο κοντά με τα άτομα που αγαπάτε και να αφοσιώσεται χρόνο στα πράγματα. Θετική σκέψη. Όλα κάποτε θα γίνουν καλύτερα.

Βρείτε τον στο Facebook εδώ

Βρείτε τον στο Instagram εδώ

Ευχαριστούμε πολύ τον κύριο Στέλιο Παπαστυλιανού για το φωτογραφικό υλικό.